[image: ]
ΔΕΛΤΙΟ ΤΥΠΟΥ
Νέα δράση 12,135 εκατ. ευρώ για την ενεργειακή αναβάθμιση κατοικιών στη Δυτική Μακεδονία
Επιδότηση έως 100% για την εγκατάσταση αντλιών θερμότητας – Αιτήσεις από 28 Σεπτεμβρίου έως 23 Νοεμβρίου 2026
[bookmark: _Hlk239402316]Η Περιφέρεια Δυτικής Μακεδονίας ενημερώνει τους πολίτες για τη νέα Δράση «Εγκατάσταση Αντλιών Θερμότητας για Θέρμανση / Ψύξη στη Δυτική Μακεδονία», η οποία υλοποιείται στο πλαίσιο του Προγράμματος Δίκαιης Αναπτυξιακής Μετάβασης, με συνολικό προϋπολογισμό 12,135 εκατ. ευρώ και χρηματοδότηση από το Ταμείο Δίκαιης Αναπτυξιακής Μετάβασης (εκ των οποίων τα 11,677 εκατ. ευρώ αφορούν το κύριο έργο της αντικατάστασης των αντλιών θερμότητας και των συμπληρωματικών παρεμβάσεων ενεργειακής αναβάθμισης).
Δικαιούχος της Δράσης είναι το Περιφερειακό Ταμείο Ανάπτυξης Δυτικής Μακεδονίας.
Πρόκειται για μία σημαντική παρέμβαση για τα νοικοκυριά της Δυτικής Μακεδονίας, με στόχο τη μείωση του ενεργειακού κόστους, τη σταδιακή απεξάρτηση των κατοικιών από το πετρέλαιο και τα άλλα συμβατικά καύσιμα, καθώς και τη συνολικότερη βελτίωση της ενεργειακής απόδοσης των κτιρίων.
Τι χρηματοδοτείται
Κεντρικός άξονας της Δράσης είναι η αντικατάσταση του υφιστάμενου συστήματος θέρμανσης με αντλία θερμότητας, ενώ παρέχεται η δυνατότητα στους ωφελούμενους να προχωρήσουν και σε πρόσθετες παρεμβάσεις ενεργειακής αναβάθμισης.
Ειδικότερα, προβλέπονται:
· υποχρεωτική εγκατάσταση αντλίας θερμότητας αέρος-νερού ή γεωθερμικής αντλίας θερμότητας,
· προαιρετική κάλυψη Ζεστού Νερού Χρήσης (ΖΝΧ)
· προαιρετικές παρεμβάσεις θερμομόνωσης της κατοικίας,
· προαιρετική εγκατάσταση φωτοβολταϊκού συστήματος αυτοπαραγωγής, με δυνατότητα εγκατάστασης συστήματος αποθήκευσης ηλεκτρικής ενέργειας.
Τα ποσοστά επιχορήγησης διαμορφώνονται ανάλογα με την εισοδηματική κατηγορία του ωφελούμενου και το είδος της παρέμβασης και μπορούν να φθάσουν έως και το 100% για τις παρεμβάσεις που αφορούν την αντλία θερμότητας, το ΖΝΧ και τη θερμομόνωση.
Ιδιαίτερη μέριμνα λαμβάνεται για τα νοικοκυριά με χαμηλότερα εισοδήματα και τις ευάλωτες κοινωνικές ομάδες, καθώς η αξιολόγηση των αιτήσεων λαμβάνει υπόψη, μεταξύ άλλων, το εισόδημα ανά μέλος της οικογένειας, τη μονογονεϊκή οικογένεια, την ύπαρξη μέλους με αναπηρία και την πολυτεκνική ιδιότητα.
Έως 22.500 ευρώ επιλέξιμος προϋπολογισμός παρεμβάσεων
Ο ανώτατος επιλέξιμος προϋπολογισμός των παρεμβάσεων ενεργειακής αναβάθμισης ανέρχεται σε 22.500 ευρώ ανά αίτηση.
Παράλληλα, προβλέπεται η κάλυψη, υπό τις προϋποθέσεις του Οδηγού, και λοιπών αναγκαίων δαπανών, όπως οι ενεργειακές επιθεωρήσεις, η Ηλεκτρονική Ταυτότητα Κτιρίου όπου απαιτείται, η αμοιβή Τεχνικού Συμβούλου και απαραίτητες άδειες ή μελέτες.
Ποιοι μπορούν να συμμετέχουν
Δικαίωμα συμμετοχής έχουν φυσικά πρόσωπα με εμπράγματο δικαίωμα σε επιλέξιμη κατοικία, δηλαδή μονοκατοικία ή διαμέρισμα που χρησιμοποιείται ως κύρια κατοικία και πληροί τους όρους του Οδηγού.
Η Δράση αφορά επιλέξιμες περιοχές της Περιφέρειας Δυτικής Μακεδονίας, με τους ειδικότερους γεωγραφικούς περιορισμούς που προβλέπονται στον Οδηγό σε σχέση με τα δίκτυα τηλεθέρμανσης, τα δίκτυα φυσικού αερίου και περιοχές για τις οποίες έχει προβλεφθεί ξεχωριστός σχεδιασμός ενεργειακής αναβάθμισης.
Για τον λόγο αυτό, οι ενδιαφερόμενοι καλούνται, πριν ξεκινήσουν τη διαδικασία προετοιμασίας της αίτησής τους, να συμβουλεύονται προσεκτικά τον Οδηγό της Δράσης και να επιβεβαιώνουν την επιλεξιμότητα τόσο της κατοικίας όσο και της περιοχής στην οποία αυτή βρίσκεται.
Ηλεκτρονικές αιτήσεις από 28 Σεπτεμβρίου 2026
Οι αιτήσεις χρηματοδότησης θα υποβάλλονται αποκλειστικά ηλεκτρονικά από τις 28 Σεπτεμβρίου 2026 έως και τις 30 Νοεμβρίου 2026, μέσω της επίσημης διαδικτυακής πύλης της Δράσης:
https://antliesthermotitaspta.gov.gr/ (η οποία θα είναι διαθέσιμη από 28 Σεπτεμβρίου)
Για την υποβολή της αίτησης και την παρακολούθηση του έργου προβλέπεται υποχρεωτικά η υποστήριξη από Τεχνικό Σύμβουλο – μηχανικό, σύμφωνα με τους ειδικότερους όρους του Οδηγού.
Για την υποστήριξη των ενδιαφερομένων λειτουργεί επίσης Γραφείο Ενημέρωσης και Πληροφόρησης (Help Desk), μέσω του οποίου παρέχονται διευκρινίσεις για την υποβολή των αιτήσεων, την υπαγωγή, την υλοποίηση των παρεμβάσεων, την πιστοποίηση των έργων και την καταβολή των κινήτρων.
Η Περιφέρεια Δυτικής Μακεδονίας καλεί τους ενδιαφερόμενους πολίτες να ενημερωθούν έγκαιρα για τους όρους της Δράσης και να προχωρήσουν εγκαίρως στην απαραίτητη προετοιμασία για την υποβολή της αίτησής τους.
Περισσότερες πληροφορίες και ο πλήρης Οδηγός της Δράσης:
https://pta.pdm.gr/odigos-efarmogis-gia-tin-ylopoiisi-tis-drasis-me-titlo-egkatastasi-antlion-thermotitas-gia-thermansi-psyksi-sti-dytiki-makedonia/ & https://www.pdm.gov.gr/odigos-efarmogis-gia-ti-drasi-egkatastasi-antlion-thermotitas-gia-thermansi-psyxi-sti-dytiki-makedonia/ 
Γραφείο Ενημέρωσης και πληροφόρησης (Help Desk)
Στοιχεία Επικοινωνίας
Τηλέφωνα: 2102606175 / 2461350995 
Email: vaggelis.mamalakis@break-even.gr,  info@pta.pdm.gr, ssapalidis@pta.pdm.gr 

